**Съобщение**

Във връзка с постъпило уведомление за инвестиционно предложение: „Реконструкция на съществуваща сграда за сладкарско предприятие, отделна сграда за инвентар и навеси за паркинг“, в поземлен имот с идент. 12259.1021.399, земл. гр. Враца, общ. Враца, обл. Враца, с възложител: "ИВИМА 8" ЕООД, гр. Враца, на основание чл.5, ал.2 от *Наредбата за условията и реда за извършване на оценка на въздействието върху околната среда* (Наредбата за ОВОС), РИОСВ – Враца уведомява за следното:

**І. По отношение на изискванията на глава шеста от Закона за опазване на околната среда:**

Инвестиционното предложение предвижда реконструкция на съществуваща масивна сграда с разгъната застроена площ (РЗП) 845 кв.м., която ще представлява сладкарско предприятие и изграждане на друга сграда със застроена площ 200 кв.м, която ще се използва за склад за инвентар.

Предвижда се и изграждане на два броя навеси за паркинг за 5 бр. паркоместа всеки и реконструкция на съществуваща ограда, като същата ще бъде плътна.

ИП ще се реализира в поземлен имот с идент. 12259.1021.399, урбанизирана територия, с НТП: „за друг вид производствен, складов обект“, кв. „Промишлена зона“, земл. гр. Враца, общ. Враца, обл. Враца.

В производствената сграда на първи етаж ще бъдат разположени фронт офис за посетителите, битови помещения, складови помещения, производствени помещения, като ще има поток суровини, поток готови изделия, поток опаковки, поток отпадъци. На етажа ще бъдат обособени и стая за сухи продукти, фризерна стая, хладилна стая. На втория етаж се предвижда бек офис с администрация, апартамент и стая за видео наблюдение.

Производствения процес ще включва направата на следните изделия със среден дневен капацитет за смяна:

* Сладкарство: торти витрина - 150 бр.; чийз кейкове - 150 бр.; торти декорирани -90 бр.; дребни сладкиши - 900 бр.; сладолед - 100 кг.
* Шоколатиерство: 1000 бр. бонбона.
* Печива: 600 бр.
* Хляб и хлебни 1000 бр.
* Други подобни артикули по рецепта, вкл. кремове, блатове и др. необходими за другите изделия.

По време на строителството на обекта се очаква да се генерират смесени строителни отпадъци и битови отпадъци от работниците.

Генерираните при реализацията на ИП изкопни земни маси при направата на фундаментите, ще бъдат използвани за подравняване в имота.

При експлоатацията на обекта се очаква генериране на битови отпадъци и отпадъци от опаковки (хартиени, картонени и пластмасови), за които ще бъдат сключени договори със специализирани фирми за предаването им.

Захранването на обекта с вода ще се осъществи от селищната водопроводна мрежа, съгласно становище на „ВиК“ ООД – Враца.

Формираните отпадъчни води от обекта ще се третират през локално пречиствателно съоръжение и ще се заустват във водоплътна изгребна яма в имота, която периодично ще бъде почиствана от специализирана фирма на база сключен договор.

Захранването на обекта с ел. енергия ще се осъществи от селищната ел. мрежа съгласно становище на „ЕРМ Запад“ ЕАД (към съществуващ трафопост в имота).

Отоплението на обекта ще бъде пелетно, с автоматично подаване на пелетите. Котелното за него ще бъде обособено в отделно помещение в сградата.

Не се предвижда изграждане на нова пътна инфраструктура.

Инвестиционно предложение попада в обхвата на т. 7, б. „д“ на Приложение №2 на ЗООС. В тази връзка съгласно чл.93, ал.1, т.1 от ЗООС инвестиционното предложение **подлежи на процедура по преценяване на необходимостта от извършването на оценка на въздействието върху околната среда**. В съответствие с чл.93, ал.3 от ЗООС компетентен орган за произнасяне с решение е директорът на РИОСВ - Враца.

**ІІ. По отношение на изискванията на чл.31 от Закона за биологичното разнообразие (ЗБР):**

Мястото на реализация на ИП не засяга защитени територии по смисъла на Закона за защитените територии (ЗЗТ) и не попада в обхвата на защитени зони съгласно Закона за биологичното разнообразие (ЗБР).

Най-близо разположените защитени зони, на 1,600 м. са: BG0000166 "Врачански Балкан" за опазване на природните местообитания и на дивата флора и фауна, обявена със Заповед № РД-1031/17.12.2020 г. на министъра на околната среда и водите (обн. ДВ. бр. 19/05.03.2021 г.) и BG0002053 "Врачански Балкан" за опазване на дивите птици, обявена със Заповед № РД-801/04.11.2008 г. на МОСВ (обн. ДВ, бр. 105/2008 г.).

ИП попада в обхвата на чл.2, ал.1, т.1 от *Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредбата за ОС) и подлежи на процедура по **оценка за съвместимостта му** с предмета и целите на опазване на защитените зони, по реда на чл.31, ал.4, във връзка с ал.1 от ЗБР, която се провежда чрез процедурата по преценяване на необходимостта от извършване на ОВОС.

Копие от писмото е изпратено до община Враца.

/отговорено на 21.09.2023г./